text: Midlertidig flybase på Rømø
  14 april 2011 kl. 16.26
  Lakolk Strand på Rømø blev torsdag omdannet til en midlertidig flybase af soldater fra flyvestation Aalborg. De gjorde klar til, at flyvevåbenets store Hercules transportfly skulle lande på selve stranden.
  Det indgår i piloternes træning, at de skal kunne sætte de store fly ned på en mark, en strand eller en nedlagt flybase for at udbringe nødhjælp eller indsætte specialstyrker.
  Det meste af dagen kredsede Mercules-flyet over stranden, men det satte aldrig landingshjulene i sandet, fordi sigtbarheden var for ringe. Fire forsøg blev det til.
  Kaptajn Jens Woller, Flyvestation Aalborg, bedyrede, at øvelsen ikke har noget at gøre med den aktuelle situation i Libyen, hvor det kan blive aktuelt at indsætte landtropper.
  Flyvevåbenet genoptager øvelsen på Rømø til efteråret.
  